เศรษฐกิจบนความผันผวนค่าเงิน
แม้หลายคนจะวิตกถึงตัวเลขเศรษฐกิจที่ออกมาแล้วดัชนีสำคัญเริ่มหดตัวลง
3 พ.ค. 2556

โดย...เบญจมาศ เลิศไพบูลย์
แม้หลายคนจะวิตกถึงตัวเลขเศรษฐกิจที่ออกมาแล้วดัชนีสำคัญเริ่มหดตัวลง ขณะที่ภาคการส่งออกก็เจอมรสุมจากค่าเงินบาทที่แข็งค่าขึ้นมาแล้ว 6.23% นับจากต้นปี
ทว่า ศูนย์วิจัยเศรษฐกิจและธุรกิจ ธนาคารไทยพาณิชย์ ประเมินเศรษฐกิจไทยปีนี้มีศักยภาพขยายตัวได้ 5.1% เป็นการขยับขึ้นจากเป้าหมายเดิม 4.9% สุทธาภา อมรวิวัฒน์ ผู้ช่วยผู้จัดการใหญ่ ศูนย์วิจัยเศรษฐกิจและธุรกิจ ธนาคารไทยพาณิชย์ ให้เหตุผลเพราะเศรษฐกิจไตรมาสสุดท้ายปีที่ผ่านมาดีกว่าที่คาดช่วยหนุนการเติบโตเศรษฐกิจปีนี้ การใช้จ่ายครัวเรือนไปได้ดี และการลงทุนภาครัฐบาลจะช่วยกระตุ้นเศรษฐกิจในระยะต่อไป แต่การขยายตัวอาจได้รับผลกระทบหากการเบิกจ่ายที่เกี่ยวข้องกับแผนบริหารจัดการน้ำ และการลงทุนโครงสร้างพื้นฐานมีความล่าช้า 
สำหรับผลกระทบในระยะต่อไปจากการลงทุนในโครงการขนาดใหญ่ของภาครัฐต่อความเพียงพอของสภาพคล่องนั้น ศูนย์วิจัยเศรษฐกิจและธุรกิจ ธนาคารไทยพาณิชย์ ประเมินว่าผลกระทบจะมีไม่สูงมากนัก เนื่องจากลักษณะของการลงทุนที่คาดว่าจะเกิดขึ้นแบบค่อยเป็นค่อยไป และการเข้าสู่งบประมาณสมดุลของรัฐบาลภายในปี 2560 จะส่งผลให้ความต้องการเงินกู้ของภาครัฐในระยะข้างหน้าไม่แตกต่างจากระดับที่ผ่านมามากนัก
ส่วนปัจจัยค่าเงินบาท มีแนวโน้มแข็งค่าไปอยู่ที่ระดับ 28.529 บาท/เหรียญสหรัฐ ในช่วงสิ้นปีนี้ ซึ่งการที่ค่าเงินบาทมีการแข็งค่าอย่างรวดเร็วในช่วงต้นปีนี้นั้น มีปัจจัยสนับสนุนหลักมาจากภาวะเงินทุนไหลเข้าจากการเข้าซื้อสินทรัพย์ทางการเงินในปริมาณมากของธนาคารกลางสหรัฐและญี่ปุ่น และการชะลอการแทรกแซงค่าเงินของธนาคารแห่งประเทศไทย (ธปท.) 
อย่างไรก็ดี แนวโน้มในระยะต่อไปของปี ประเมินว่าการแข็งค่าของเงินบาท ซึ่งสวนทางกับค่าเงินสกุลหลักอื่นๆ ในอาเซียนน่าจะเกิดขึ้นเพียงชั่วคราวเท่านั้น แม้ตั้งแต่ต้นปีจนถึงขณะนี้เงินบาทแข็งค่าแซงประเทศอื่นในภูมิภาคโดยปรับแข็งค่าขึ้นมา 6% ยกเว้นสิงคโปร์และมาเลเซียที่ค่าเงินอ่อนค่าค่อนข้างมาก แต่เชื่อว่า ธปท.น่าที่จะมีการดูแลค่าเงินบาทให้กลับมาเคลื่อนไหวในทิศทางเดียวกันกับค่าเงินสกุลหลักอื่นๆ ของอาเซียน โดยอุตสาห กรรมที่น่าจะได้รับผลกระทบมากที่สุดจากปัจจัยค่าเงินบาท ได้แก่ ยางพารา อาหารทะเลแปรรูป ผักและผลไม้แปรรูป เครื่องนุ่งห่ม อัญมณี เครื่องประดับ และข้าว
สุทธาภา เชื่อว่า คณะกรรมการนโยบายการเงิน (กนง.) จะคงอัตราดอกเบี้ยในการประชุมครั้งที่จะถึงนี้ไว้ที่ 2.75% โดยให้น้ำหนักการดูแลเสถียรภาพทางด้านราคา ซึ่งไม่เชื่อว่า ธปท. จะใช้วิธีดูแลค่าเงินบาทด้วยการปรับลดดอกเบี้ย เพราะการดูแลค่าเงินมีเครื่องมือหลายตัว การกดดันในเรื่องดอกเบี้ยเพียงอย่างเดียว เป็นการมองที่แคบเกินไป ดอกเบี้ยเป็นเพียงการแก้อุปสงค์ภายในประเทศ
“วันนี้การบริโภคภาคเอกชนดีอยู่แล้ว ไม่มีสาเหตุอะไรที่ต้องใช้นโยบายการเงินผ่อนคลาย เศรษฐกิจไทยโต และสินเชื่อก็ฟู่ฟ่ามานาน ไม่จำเป็นต้องลดดอกเบี้ย” สุทธาภา กล่าว
สุทธาภา ย้ำว่า แม้จะเห็นสัญญาณเงินทุนที่ไหลเข้ามาในตลาดตราสารหนี้ชัดขึ้น แต่การออกมาตรการใดก็ตามไม่สามารถออกเจาะจงเพียงตลาดใดตลาดเดียว ไม่เช่นนั้นเงินก็จะไหลไปช่องทางอื่น เหมือนอุดตัวหนึ่งไปโผล่ตัวหนึ่ง จึงต้องอุดทั้งหมด หากเลือกวิธีเก็บค่าธรรมเนียมตลาดตราสารหนี้ ก็ต้องทำในตลาดอื่นด้วย ไม่เช่นนั้นเงินก็จะไหลไปที่ตลาดอื่นทันที 
ขณะนี้วิธีที่ได้ผลดีที่สุดคือ “ธปท.หยิบไม้เรียว แต่ไม่จำเป็นต้องหวด” นั่นคือ การแทรกแซงด้วยวาจา
“การดำเนินนโยบายการเงิน การสื่อสารเป็นศาสตร์อย่างหนึ่งที่สำคัญ ไม่ใช่เรื่องแปลก คุยกันแบบเบา ๆ ดีกว่าใช้ยา แค่นี้เงินบาทก็อ่อนลงมาแล้ว สิ่งที่นักเศรษฐศาสตร์มักบอกกันคือ เราอยากโยนทรายใส่เฟืองเพื่อให้เฟืองวิ่งช้าลง แต่จริง ๆ กลายเป็นการโยนหินใส่เฟืองแล้วทุกอย่างหยุดเลย” สุทธาภา กล่าว